Sokker, soms ook voetbal, is 'n spansport wat gespeel word tussen twee spanne wat elkeen bestaan uit elf spelers en word dikwels beskou as die gewildste sportsoort ter wêreld. Dit is 'n balspel wat op 'n reghoekige grasveld gespeel word. Die doel van die spel is om punte aan te teken deur die bal in die teenstanders se doel in te beweeg. Een van die uitstaande kenmerke van die spel is dat geen spelers buiten die doelwagter hul hande of arms mag gebruik om die bal te manipuleer nie. Die wenner is die span wat die meeste doele aangeteken het teen die einde van die wedstryd.
Die moderne spel het in Engeland ontwikkel met die vorming van die Football Association, wie se reëls van 1863 die grondslag gelê het vir die manier waarop die sport vandag gespeel word. Sokker word internasionaal gereguleer deur FIFA. Die bekendste internasionale sokkerkompetisie is die Sokker-Wêreldbeker en is ook die toernooi wat deur die meeste mense wêreldwyd dopgehou word.
Aard van die spel
Sokker word gespeel volgens 'n stel reëls. Die spel word gespeel met 'n ronde bal en twee spanne van elf spelers elk en die twee spanne ding mee om die bal in mekaar se doelhokke in te kry om sodoende 'n doel aan te teken. Die span wat die meeste doele teen die einde van die wedstryd aangeteken het, is die wenner; as beide spanne ewe veel doele aangeteken het, eindig die spel gelykop. Let wel: In sekere toernooie waar daar 'n uitkloprondtes gespeel word, word ekstra tyd en strafskoppe gebruik om te beslis wie die wenners is na 'n gelykopuitslag.
Speletjies wat berus op die skop van 'n bal is in baie lande in die geskiedenis gespeel. Die eerste aangetekende vorm is die Meso-Amerikaanse balspel wat deur die Olmeke so vroeg as in 1500 v.C. gespeel is. Die Chinese spel cuju word ook in militêre handleidings uit die tydperk van die Qin-dinastie (255–206 v.C) genoem. Ander antieke balspele sluit in kemari uit Japan en die Romeinse spel Harpastum. Verskeie vorme van voetbal is ook in Europa tydens die Middeleeue gespeel.
Hierdie deurlopende pogings het bygedra tot die stigting van die Football Association (Die FA) in 1863 wat vir die eerste keer vergader het op 26ste Oktober 1863 by 'n vrymesselaarskroeg in Londen. Die FA het vyf verdere vergaderings gehou alvorens 'n volledige stel reëls saamgestel is. Op die laaste vergadering het die verteenwoordiger van Blackheath sy klub onttrek vanuit die FA oor die verwydering van twee voorgestelde reëls, die eerste hiervan het die dra van die bal in die hand toegelaat en die tweede sou die keer van 'n lopie deur 'n teenstander te pootjie of vas te hou toegelaat het. Ander voetbal klubs het ook as gevolg hiervan nie by die FA aangesluit nie en het toe die Rugby Football Union gestig. Die oorblywende klubs onder leiding van Ebenezer Cobb Morley het toe voortgegaan en die oorspronklike dertien reëls bekragtig. Hierdie reëls het die hantering van die bal deur sekere spelers toegelaat en daar was ook nie 'n dwarslat oor die doelhok nie, reëls wat baie ooreengestem het met Australiese voetbal wat op daardie tydstip in Australië in ontwikkeling was. Die Sheffield Voetbalvereniging het met hulle eie stel reëls bly speel tot die 1870's en het die FA baie van hul reëls ingelyf totdat daar uiteindelik bitter min onderskeid tussen die twee variante van die spel was.
↑ 2002 FIFA Wêreldbeker TV-dekking, FIFA se amptelike webwerf. Gelees op 13 Mei 2006.
↑ Opsomming van die 2005/2006 Engelse premierliga
↑ Harvey, Adrian (2005). Football, the first hundred years. London: Routledge. p. pp.126. ISBN 0-415-35018-2.
↑ "History of the FA". Football Association website. URL besoek op 9 Oktober 2007.
↑ "The International FA Board". FIFA. URL besoek op 2 September 2007. (webarchive)
↑ "The History Of The Football League". Football League website. URL besoek op 7 Oktober 2007.
↑ Ingle, Sean and Barry Glendenning (9 Oktober 2003). "Baseball or Football: which sport gets the higher attendance?". Guardian Unlimited. Besoek op 5 Junie 2006.
↑ "TV Data". FIFA website. URL besoek op 2 September 2007.
↑ "FIFA Survey: approximately 250 million footballers worldwide". (PDF) FIFA website. URL besoek op 15 September 2006. (webarchive)